पाएं अपने शहर की ताज़ा ख़बरें और फ्री ई-पेपरडाउनलोड करें
शासन के स्वास्थ्य विभाग ने 18 से 44 साल तक के लोगों को आगामी आदेश तक टीका नहीं लगाने का आदेश सभी केंद्र प्रमुखों को जारी कर टीकाकरण पर रोक लगा दी है। जिसकी पुष्टि गुरुवार को स्वास्थ्य विभाग ने की है। हालांकि 45+ वालों के लिए बाध्यता नहीं है। वे टीका लगाने केंद्र पहुंच सकते है।
18+ वालों को कब से टीका लगेगा। इसको लेकर विभागीय अफसर शासन की ओर से गाइडलाइन, लिखित आदेश आने का इंतजार कर रहे हैं। बहरहाल स्वास्थ्य विभाग की ओर से सभी केंद्र प्रमुखों को सूचना दी गई है कि आगामी आदेश तक 18 से 44 वर्ष (अंत्योदय कार्डधारी) आयु वर्ग का कोविड टीकाकरण कार्यक्रम स्थगित किया जाता है। जिले के सभी ब्लॉक में एक मई को 18 से 44 साल के 62, 2 को 464, 3 को 550, 4 को 573 और 5 मई को 515 लोग ही टीका लगाने पहुंचे। 5 दिन में 2 हजार 164 लोगों को टीका लगने की पुष्टि स्वास्थ्य विभाग ने की है। जबकि एक मई को दावा किया गया था कि सभी ब्लॉक में 800-800 डोज वितरित की गई है।
वैक्सीन डोज कम होने व अन्य कारणों का हवाला देकर लगाई गई रोक
वैक्सीन डोज कम होने व अन्य कारणों का हवाला देकर राज्य शासन ने 18 से 44 साल के लोगों के लिए अंत्योदय कार्ड के हिसाब से प्राथमिकता तय की थी। हाईकोर्ट ने वैक्सीन की प्राथमिकता को यह कहते हुए गलत बताया है कि बीमारी गरीब और अमीर को देखकर नहीं हो रही है। इसपर कोर्ट ने सरकार से दो दिन में जवाब भी मांगा है। लिहाजा शासन ने फिलहाल टीकाकरण पर ही रोक लगा दी है।
इधर जिले में 45 से अधिक उम्र वालों का भी टीका लगाने का लक्ष्य अधूरा
जिले में 45+ श्रेणी में आने वाले एक लाख 72 हजार 26 लोगों को टीका लगाने का लक्ष्य रखा गया है। कलेक्टर ने 20 अप्रैल तक शत प्रतिशत लोगों को टीकाकरण करने निर्देश दिए थे लेकिन अफवाहों के चलते लोग नहीं पहुंचे। लक्ष्य अधूरा रहा। 5 मई तक एक लाख 54 हजार 517 लोगों को पहला डोज लगने की पुष्टि विभाग ने की है। इस लिहाज से 15 हजार 953 लोगों को टीका नहीं लग पाया है।
5 मई तक ब्लॉकवार 45+ के वैक्सीनेशन की स्थिति
बालोद- 28 हजार 33 लोगों को कोविशील्ड व एक हजार 57 लोगों को कोवैक्सीन का पहला डोज लग चुका है।
मायने क्या- कुल 26 हजार 113 लोगों को टीका लगाने का लक्ष्य रखा गया है। इस लिहाज से लक्ष्य से 11.40 प्रतिशत ज्यादा लोगों को टीका लग चुका है।
डौंडी- 28 हजार 455 लोगों को कोविशील्ड व 33 लोगों को कोवैक्सीन का पहला डोज लग चुका है।
मायने क्या- यहां 32 हजार 351 लोगों को टीका लगाने का लक्ष्य रखा गया है। इस लिहाज से 3 हजार 863 लोगों को टीका लगाना बाकी है।
डौंडीलोहारा- 33 हजार 952 लोगों को कोविशील्ड व 113 लोगों को कोवैक्सीन का पहला डोज लग चुका है।
मायने क्या- यहां 41 हजार 105 लोगों को टीका लगाने का लक्ष्य रखा गया है। इस लिहाज से 7 हजार 40 लोगों को टीका लगाना बाकी है।
गुंडरदेही- 36 हजार 136 लोगों को कोविशील्ड व 53 लोगों को कोवैक्सीन का पहला डोज लग चुका है।
मायने क्या- यहां 42 हजार 634 लोगों को टीका लगाने का लक्ष्य रखा गया है। इस लिहाज से 6 हजार 445 लोगों को टीका लगाना बाकी है।
गुरुर- 27 हजार 941 लोगों को कोविशील्ड व 300 लोगों को कोवैक्सीन का पहला डोज लग चुका है।
मायने क्या- यहां 29 हजार 823 लोगों को टीका लगाने का लक्ष्य रखा गया है। एक हजार 582 लोगों को टीका लगाना बाकी है।
शासन के आदेशानुसार पात्र लोगों को देंगे सूचना
सीएमएचओ डॉ. जेपी मेश्राम ने बताया कि जिले में गुरुवार से आगामी आदेश तक 18+ वालों का टीकाकरण बंद है। शासन से आदेश मिलने के बाद पात्र लोगों को सूचना दी जाएगी कि कब से टीका लगेगा। जिला टीकाकरण अधिकारी डॉ. शिरीष सोनी ने बताया कि केंद्र प्रमुखों को सूचना दे दिए है कि अभी 18 से 44 साल के लोगों को टीका नहीं लगाना है। हमें गाइडलाइन का इंतजार है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn